KIRJALLINEN KYSYMYS E-2031/01 esittäjä(t): Theresa Villiers (PPE-DE) komissiolle. Naiset ja euro.



Virallinen lehti nro 093 E , 18/04/2002 s. 0050 - 0051



KIRJALLINEN KYSYMYS E-2031/01 esittäjä(t): Theresa Villiers (PPE-DE) komissiolle (13. heinäkuuta 2001) Aihe: Naiset ja euro Viitaten Naiset ja euro -hankkeeseen, kysyn seuraavaa: - Ottaen huomioon, että jotkut euron käyttöönottoon opastavista kirjasista (the Euro puts a new value in your pocket) ja niihin liittyvät julisteet on laadittu englannin kielellä, onko niitä tarkoitus levittää Isossa-Britanniassa? - Onko julisteiden ja kirjasten levittämistä Isossa-Britanniassa suunniteltu euroa koskevaa brittien kansanäänestystä odoteltaessa? - Onko Isossa-Britanniassa käytetty rahaa Naiset ja euro -kampanjaan? - Kuinka paljon EU-varoja hankkeeseen on käytetty ja mistä budjettikohdasta varat otettiin? - Onko samankaltaista materiaalia tarkoitus tuottaa muille kohderyhmille, esimerkiksi ikääntyneille? Jos vastaus on myönteinen, onko materiaalia tarkoitus jakaa Isossa-Britanniassa? Pedro Solbes Miran komission puolesta antama vastaus (18. syyskuuta 2001) Naiset ja euro -hanketta ehdotettiin Prince-ohjelman puitteissa vuonna 1999. Hanke hyväksyttiin ja se sai rahoitusta komissiolta. Hanke hyväksyttiin, koska heinäkuussa 1999 julkaistu Eurobarometri-tutkimus vahvisti sen, minkä muut tutkimukset olivat osoittaneet aikaisemmin: naiset eivät olleet euroon käyttöönotosta yhtä innostuneita kuin miehet ja tiesivät siitä vähemmän. Eurobarometrin mukaan ainoastaan 39 % naisista sanoi olevansa hyvin tai erittäin hyvin perehtynyt euroon verrattuna miehiin, joiden vastaava osuus oli 51 %. Hankkeeseen osallistui kolme jäsenvaltiota: Belgia, Italia ja Saksa. Yhdistynyt kuningaskunta ei siis osallistunut hankkeeseen eikä ollut hankkeen kohdemaana. Englanninkieliset kirjaset ja julisteet olivat Irlantia (sekä tasa-arvo- ja naiskysymyksiä käsitteleviä kansalaisjärjestöjä) varten. Kyseisiä julisteita ja kirjasia ei ole tarkoitus jakaa Yhdistyneessä kuningaskunnassa euroa koskevaa kansanäänestystä edeltävänä aikana. Hanke on päättynyt, varastot ovat tyhjentyneet ja kohderyhmänä olivat yksinomaan naiset. Yhdistyneessä kuningaskunnassa ei käytetty rahaa tämän kampanjan yhteydessä, koska yhtään brittikumppania ei osallistunut hankkeeseen eikä Yhdistyneestä kuningaskunnasta näin ollen saatu rahoitusta. Hankkeesta tehtiin tukisopimus ja komission osuus (152 400 euroa) kaikista tukikelpoisista kustannuksista (304 971 euroa) maksettiin budjettikohdasta B-33060. Hankkeen loppuraporttia ja kustannushyötysuhdetta arvioidaan parhaillaan komissiossa. Tarkoituksena ei ole tuottaa samantapaista materiaalia muille kohderyhmille, kuten ikääntyneille, eikä materiaalia ole tarkoitus jakaa Yhdistyneessä kuningaskunnassa. Tällaiset ryhmät olivat kohderyhmiä vuosina 1999 ja 2000 ehdotetuissa muissa hankkeissa, joita ehdotettiin erityiskohderyhmille suunnattuja euroa koskevia tiedotushankkeita koskevan toisen ja kolmannen ehdotuspyynnön(1) puitteissa. Useimmat vuoden 1999 hankkeet on saatu päätökseen ja vuoden 2000 hankkeita toteutetaan parhaillaan. Uusia aloitteita ei ole tarkoitus tehdä ennen vuotta 2002 eikä uutta ehdotuspyyntöä ole tarkoitus avata. (1) EYVL C 212, 25.7.2000.